Twee mans dood in motor aangetrefFoto: Verskaf. Die polisie in Heidelberg ondersoek twee sake van moord ná twee middeljarige mans se liggame Saterdagoggend in ŉ wit Toyota Corolla gevind is. Kapt. Thivhulawi Tshilate, woordvoerder van die polisie, het gesê hulle is Saterdagoggend omstreeks 07:20 in die Rooikraal-omgewing op die R550 gevind in die Corolla met die registrasienommer BL 84 VZ GP. “Die mans is met skietwonde aan hul bolywe aangetref. Drie patroondoppies van ’n 9 mm-pistool het op die agterste sitplek gelê; vier ander doppies is ook nog in die motor aangetref. In totaal is daar 8 doppies op die toneel gevind,” het Tshilate gesê. Niemand is nog in verband met die voorval in hegtenis geneem nie. Kol. Amanda Viljoen, stasiebevelvoerder van Heidelberg-polisiestasie, doen ŉ beroep op die publiek om na vore te kom met inligting oor die voorval wat moontlik tot inhegtenisnemings kan lei.